**2018-ban Kemenes Gábor plébános, a Nagyboldogasszonyplébániatemplom papja kapta meg a Nagykovácsi díszpolgára címet.**

**Gábor atya immáron 20 éve szolgálja elkötelezetten az itt élő közösséget, és meghatározó szereplője a helyi közéletnek.**

**Ebből az alkalomból kérdeztem Őt hivatásáról, a település hitéletéről és a terveiről.**

**Gábor atya, mit érzett, amikor megtudta, hogy idén Ön kapta meg a díszpolgár címet?**

Kicsit meglepődtem, hiszen én csak próbálom végezni a munkámat, amit a Jóisten 45 éve rám bízott. Papi jelmondatom: „Nem akarok tudni másról, csak Jézus Krisztusról, a megfeszítettről.” Ezt szeretném megélni itt Nagykovácsiban is.

**Mi ösztönöz arra egy fiatalembert, hogy Istennek ajánlja az életét?**

Olyan családban nőttem fel, ahol a szüleim mélyen hívő emberek voltak és ezt adták tovább nekünk, a gyermekeiknek is. Öten vagyunk testvérek és mindannyiunkat megérintett az a hit és szeretet, ami bennük volt.

Nehéz idők voltak, az 50-es évek, nem volt egyszerű keresztényként élni. Édesapám gyáregység-vezető volt, de ennek ellenére meg tudta élni a hitét. Ez volt a példa számomra, éreztem a felelősséget, hogy ezt másoknak is tovább kell adnom. Ezért úgy döntöttem, hogy nem villamosmérnöknek jelentkezem, ahogy terveztem, hanem felvételemet kértem a papnevelő intézetbe.

**Van-e példaképe és miben segíti?**

Fiatal papként örömmel ismertem meg Balázs Bélát – ma nyugdíjas kaposvári püspök –, ahogy ő tudott a fiatalokhoz szólni az komoly bátorítás volt. Egy egyházi kórusban együtt énekeltem Sillye Jenővel, aki 18 évesen kapott egy gitárt érettségijére. Remek énekeket szerzett Isten dicséretére. Ez bátorítás volt arra, hogy új hangon merjek szólni a fiatalokhoz. Harmadikként ne hagyjuk ki Opalény Mihály paptársamat, aki élt és halt a családokért és a hívekért. Mindenhol segített ahol tudott, ha kellett fuvarozott, ha lehetett tanított, vagy énekszövegeket készített a vetítésekhez – modern pap volt. Példája sokat segített nekem.

**Meséljen kérem a Nagykovácsi előtti életútjáról?**

Újpesten nőttem fel. Felszentelésem után egy palóc faluba kerültem káplánnak. Egészen más világot ismertem meg, mint amiben addig éltem. Izgalmas volt fiatal papként egy párttitkár és egy iskolaigazgató mellett képviselni az Evangéliumot. Ezt követőn Szécsényben szolgáltam 3 évig, ahol megtanultam, milyen papi közösségben élni. Káplántársammal és a környékbeli fiatal papokkal meg tudtuk szólítani az ifjúságot. Ezután Budapestre kerültem a Belvárosi templomba, ahol szintén 3 évet töltöttem el, majd a Bosnyák téren egy nagy forgalmú plébánián voltam 1 évig, sok hittanossal és sok-sok emberrel. Ezt követte 9 évre a Szondi utcai Szent Család templom. Itt is nagy ifjúsági élet volt, sokat kirándultam, táboroztam a gyerekekkel. Ebben a templomban volt plébános Oszkár atya, aki nagy Mária tisztelő volt és ennek hatására indultam el azon az úton, amely Medjugorje-be vezetett, ahol 1981. június 25-én jelent meg először a Szűzanya. Az első zarándoklatom olyan hatással volt rám, hogy a következő évben már egy busznyi hívőt vittem el. Azóta is minden évben többször viszek zarándokokat Nagykovácsiból és az ország minden pontjáról oda. Nagy ajándék, hogy akik eljutottak Medjugorje-be, azoknak megváltozott az élete.

**Mit tanácsolna a 20 évvel ezelőtti Nagykovácsiba érkező önmagának?**

Ha most újra kezdhetném Nagykovácsiban, akkor sokkal jobban keresném a kapcsolatot a fiatalokkal és különösképpen azokkal, akik nem járnak a templomba. Alkalmat teremtenék arra, hogy meg tudjam szólítani őket és ők is megszólíthassanak engem. Vannak, akik nem kaptak vallásos nevelést, de nyitottak a szépre, az igazra, így Istenre is. Most érzem, hogy mennyire meghatározó a családlátogatás és az emberi kapcsolatok ápolása.

**Mit jelent a keresztény gondolkodás és a hit a XXI. században?**

Nagyon sokat használják ezt a kifejezést, de úgy gondolom, hogy nem értik a szavak súlyát. Sokan azt gondolják, hogy a keresztény ember az, aki nem bánt másokat, humanista és aki szeretettel fordul oda embertársaihoz. Kereszténynek lenni sokkal több ennél, a keresztényember mértéke Krisztus. Ő tudott jót tenni az ellenséggel, Ő tudott odafordulni a kitaszítottakhoz és az elesettekhez. Ő nem ítélte meg az elesetteket, hanem felemelte az elbukottakat. A mai világban nagyon fontos, hogy tudjuk szeretni azokat is, akik ellenségesek velünk, akik bántanak minket. Nem lehetünk közömbösek és önzőek.

**Hogy látja Nagykovácsi hitéletét, az itteni közösséget?**

Nagy ajándék az itteni közösség fejlődése. A 80-as években igen kevesen jártak a templomba, pedig nagyon jó papok szolgáltak itt pl. Orbán Gyuri bácsi, aki innen ment nyugdíjba 88 évesen és Halász Piusz ciszterci atya.

Ők alapozták meg az itteni keresztény közösségi életet. Most háromszor van szentmise vasárnap, és mindig tele a templom. Sokan vannak, akik tudatosan élik a hitüket, sokakat pedig az vonz, hogy választ keresnek az életükre. Ezért mindig bátorítom a közösséget, hogy hívjanak másokat és legyenek missziós lelkületűek.

**Mi a véleménye a Ferenc pápa vezette egyházról?**

Az első komoly pápai élményem II. János Pál pápa magyarországi látogatása volt, amikor az ifjúsági programot szervezhettem a Népstadionban. Nagy ajándék volt nekem az a fiatalos lendület és nyitottság, amellyel ráköszönt az ifjúságra. Benedek pápa, mint tudós ember próbálta folytatni az elődje munkáját, és az is tiszteletre méltó, hogy öregségére hivatkozva lemondott. Fantasztikus új hanggal szólalt meg Ferenc pápa, talán annak a bátorságával, aki messziről jött egy másik világból, de elkötelezetten képviseli az evangéliumi tanítást a mai ember számára. Úgy látom és érzem, hogy szavaival és példájával segíti a ma emberét rátalálni az örök Krisztusi értékekre.

**Milyen a kapcsolat a nagyközség vezetésével, mit tudnak, tudnának ők**

**hozzátenni az itteni hitélethez?**

Fontos koordináló szerepet tölt be a helyi vezetés. Összefogni az erőket a közösség építésében, erkölcsileg és anyagilag támogatni azt, hiszen nem csak gazdaságilag, hanem a lelkiség útján is haladnia kell az országnak. Kisebb közösségben pedig még inkább szükség van erre, embertől emberig, szívtől szívig. Karácsonykor elhangzik az angyalok békeszózata ez a békesség a legfontosabb, mert nagyon sok széthúzás van az emberek között. Nagyon fontos, hogy összefogás legyen a jóakaratú emberekkel és ebben az egyháznak nagy szerepe van, annak érdekében, hogy a felszín alól fel tudjanak törni azon források, amelyek ott vannak az emberek szívének a mélyén. Kezet kell nyújtani egymásnak és le kell bontani a falakat.

**Gábor atya, milyen tervei vannak az elkövetkező évekre?**

Szeretném megerősíteni a közösséget és felkészíteni a 2020-as Eucharisztikus Világtalálkozóra. Szeretném bevonni az embereket a közösség szolgálatába, hogy még inkább magukénak érezzék ezt a templomot, amelyet a régi szépségére szeretnénk felújítani a 275. évfordulóra. Emellett örömmel készülünk a jövő évi nagy Regnum táborra is.

**Köszönöm a megtiszteltetést!**

Igyekszem munkámmal továbbra is Istent és az embereket szolgálni.